Oll Mauscher, de würd rik, sihr rik,
Sin Giz, de blew sick ümmer glik,
Un ebenso was dat nich minner
Mit sine Sähns un Swigerkinner.
Doch wat de Oll mit Schap bedrewen,
Bedrewen sei mit arme Sünner,
De in Verlegenheiten seten;
Kredit würd ehr nich ihre gewen,
Bet s' ok irst ehr Rosinen leten.
Un handelt Mauscher blot mit Posen
Un höchstens mit geflickte Hosen,
Denn müßt dat nu bi Itzig un bi Benjamin
Mit Wull, Perdukten, Staatspoppieren sin.
Von Mauschern sin Nahkamenschaft
Würd an de Börs' tau Hamborg spraken.
Stamm Mauscher gräunt in vuller Kraft,
Un an em sünd Papiercher un Dukaten
Linglang as Bladd an Bladd upbraken.
Un äwer sine Sähns un Döchter
Brök ok de Bildung plötzlich rin,
As wenn s' mit ein'n Nürnbarger Trechter
Ehr in den Däts würd trechtert sin.
An Schawwes un an lange Nacht,
Dor würd nu länger nich an dacht,
De Standpunkt, de was äwerwunnen;
De Damen güngen in den Tee
Un legen up den Kanapeh
Un lesen in de Schawwesstunnen
Den »göttlich schenen ew'gen Juden
Von'n göttlich schenen Euscheen Szüh«.